160. ΑΠΟΦΑΣΗ ΥΠΟΥΡΓΩΝ ΕΘΝΙΚΗΣ ΟΙΚΟΝΟΜΙΑΣ ΚΑΙ ΕΡΓΑΣΙΑΣ Αριθ.Πρ.6213/1774 της 7 Ιαν.-21Φεβρ.1986 (ΦΕΚ Β΄63) Διαδικασία επιβολής κυρώσεων στις επιχειρήσεις που παραβαίνουν τις διατάξεις της από 18.10.1985 πράξης Νομοθετ. Περιεχομένου. Έχοντας υπόψη: 1.Τις διατάξεις του άρθρ.44 παρ.1 του Συντάγματος. 2.Τις διατάξεις της παρ.3 του άρθρ. μόνου της από 18.10.1985 πράξης Νομοθετ. Περιεχομένου «Μέτρα προστασίας της Εθνικής Οικονομίας», όπως συμπληρώθηκε με την από 21.12.85 πράξη Νομοθετ. Περιεχομένου, αποφασίζουμε: 1.Αρμόδιος για τον έλεγχο της τήρησης των διατάξεων της από 18.10.85 πράξης Νομοθετ. Περιεχομένου είναι ο οικονομικός έφορος ή ο επιθεωρητής εργασίας, στη δικαιοδοσία των οποίων υπάγεται η επιχείρηση. 2.Αρμόδια, για τον έλεγχο της τήρησης της εισοδηματικής πολιτικής στους Οργανισμούς και τις Επιχειρήσεις του ευρύτερου δημόσιου τομέα, που δεν εμπίπτουν στην αρμοδιότητα των οικονομικών εφόρων, είναι η Γενική Γραμματεία Δημοσίων Επιχειρήσεων και Οργανισμών. 3.Για την επιβολή των προστίμων και των λοιπών κυρώσεων, των διατάξεων της παρ.3 της παραπάνω Πράξης, όπως συμπληρώθηκε με την από 21.12.85 όμοια πράξη, συντάσσεται διαπιστωτική πράξη της παράβασης από τα ανωτέρω όργανα, αντίγραφα της οποίας διαβιβάζονται στους Υπουργούς Εθνικής Οικονομίας και Εργασίας για την επιβολή των κυρώσεων. 4.Τα πρόστιμα που καταλογίζονται, αποτελούν δημόσιο έσοδο και εισπράττονται από τα Δημόσια Ταμεία, σύμφωνα με τις κείμενες περί εισπράξεως δημοσίων εσόδων διατάξεις. 5.Οι αποφάσεις καταλογισμού, που αφορούν τους οργανισμούς και τις επιχειρήσεις της παρ.2 της παρούσας, εκδίδονται από τον Υπουργό Εθνικής Οικονομίας. Η επιβολή των προστίμων στις επιχειρήσεις του ιδιωτικού τομέα, πραγματοποιείται με κοινή απόφαση των Υπουργών Εθνικής Οικονομίας και Εργασίας. 